**د مالیې وزارت لاسته راوړني**

د افغانستان اسلامي امارت، مالیې وزارت د د مالیاتو او ګمرکي محصول د راټولولو، په نړیوالو سټنډرډونو برابري بودیجې جوړولو، پلي کولو، د ټولو دولتي ادارو د لګښتونو او تادیاتو اداره کولو، د دولتي شرکتونو او تصدیو مدیریت او د بیمي چارو د تنظیم نظارت دندي پر غاړه لري.

يو دولت هغه وخت بريالى ګڼل کيږي، چي د بودیجې د كمبود مخنيوى وكړي. د دې موخي د ترلاسه كولو لپاره بايد د عوايدو او لګښتونو تناسب په پام کي ونيسي او داسي ګامونه پورته كړي، چي د عوايدو په راټولولو کي شفافیت رامنځته کړي او په هيواد کي نوي عایداتي سرچينې پیدا کړي؛ تر څو د هيواد ملي عواید زيات كړي، د بېځايه لګښتونو مخه ونيسي او هر څه په سمه توګه اداره كړي.

د ماليې وزارت اصلي موخه دا ده، چي ټولي مالي چاري د نړیوالو اقتصادي اصولو او قوانينو پر بنسټ تنظيم كړي؛ ترڅو افغانستان اقتصادي ثبات، امن او پر ځان بسیاینه ترلاسه كړي او د دې ډاډ وركړي، چي عامه شتمني (بيت المال) په شفافه توګه او د یو واحد حساب له مخي د خلكو د اړتياوو د پوره كولو له پاره كارول کيږي، له نېکه مرغه د تېر یو کال په جریان کي د افغانستان اسلامي امارت واک ته رسېدلی د یو مستحکم، باثباته او د اقتصاد له درکه پر پښو ولاړ افغانستان له پاره يې هڅي کړي، د مالیاتو او ګمرکي محصول د راټولولو، په نړیوالو سټنډرډونو برابري بودیجې جوړولو او پلي کولو، د ټولو دولتي ادارو د لګښتونو او تادیاتو اداره کولو، د دولتي شرکتونو او تصدیو په مدیریت کي یې د پام وړ لاسته راوړني لرلي دي، دغه لاسته راوړني موږ پر دوو برخو وېشو؛ لومړی د څو مهمو ریاستونو او بیا د ټول وزارت ځیني مهمي لاسته راوړني ټولي نه، له تاسو درنو لوستونکو سره شریکوو، هيله ده په غور يې ولولئ.

د بودیجې ریاست

د افغانستان اسلامي امارت پر افغانستان له بشپړ واکمنېدو وروسته د مالیې وزارت رهبرۍ او غوره کاري ټيم ئې له نړیوالو بنسټونو او مرستو پرته له خپلو کورنیو عوایدو په لږو امکاناتو په لومړي سر کي د ۱۴۰۰ کال وروستیو درو میاشتو بودیجه چي څه له پاسه (۵۳) میلیارډه افغانۍ او بیا د ۱۴۰۱کال لپاره یو کلنه بودیجه چي څه له پاسه (۲۳۱) میلیارډه افغانۍ کيږي په نړیوالو معیارونو او سټنډرډ ترتیب کړه.

د مالیې وزارت رهبرۍ د ۱۴۰۱ هـ ل کال په ملي بودیجه کي د بې ځایه لګښتونو مخنیوي وکړ، غوره مالي مدیریت يې رامنځته کړ او کورنیو عوایدو ته په کتو سره په دې وتوانېدل، چي د ۱۴۰۱ کال په بودیجه کي یو شمېر هغه پراختیایي پروژې په پام کي ونیسي، چي په بشپړیدو سره ئې دولت عواید تر لاسه کوي. له دې ډلي موږ د قوش تېپې کانال یادولی سو، چي څه له پاسه ۷ میلیارډه افغانۍ ورته په پام کي نیول سوي دي. د یاد کانال د لومړي پړاو له بشپړېدو سره د کرني په برخه کي ترلاسه سوي پیسې بېرته د کانال په نورو برخو لګول کېږي او له پنځو تر اتو کلونو پورې به بشپړ سي.

د مالیې وزارت د معاشونو او تشکیلاتو د تنظیم کمیسیون لخوا د دولت د لوړپوړو چارواکو د معاشونو او امتیازونو اصلاح کول، په ټولو دولتي ادارو کي بې ځایه لګښتونه راکمول، په دې سره په میلیونونو افغانۍ سپمول، چي اوس مهال دولت کولای سي د ۱۴۰۱ مالي او نورو کلونو په بوديجه کي د مياشتي ۸۲۰۰۰۰ دولتي کارکوونکو معاشونه پرته له کومو بهرنیو مرستو پر خپل ټاکلي وخت ورکړي.

د ګمرکونو ریاست

په داسي حال کي چي د افغانستان اسلامي امارت پر افغانستان بشپړه واکمن سو، خو له دې وړاندې یې د مبارزې په دوره کي د ګمرکونو په برخه کي ښې تجربې درلودې او روزل سوي کادرونه یې درلودله، چي د بیا واکمنیدو سره یې په ګمرکونو کي مثبت تغییرات رامنځته کړل او په پایله کي په ټولو ګمرکونو کي د فساد کچه را ټیټه سوه، ګمرکي پړاوونه اسانه سول، پر مختللي بریښنایي تلي نصب سوې او سوداګرو ته د اسانتیاوو په موخه انلاین یوزرونه جوړ او د کمیشنکارانو جوازونه لغوه سول.

د ګمرکونو لوی ریاست د ۱۴۰۰ کال د سنبلې میاشتي له لومړۍ نیټې څخه د ۱۴۰۱ کال د سرطان میاشتي تر پایه د هيواد له ټولو ګمرکونو له (۷۲) میلیارډه افغانۍ زیات عواید راټول کړي، چي د تیر نظام په پرتله د پام وړ زیاتوالی ښیي.

 د عوایدو لوی ریاست

د ماليې وزارت يو د مهمو او کلیدي ریاستونو څخه د عوايدو لوی رياست دئ، چي مالياتي او غيري مالياتي عوايد راټولوي، په تېر يوه کال کي ددې سره - سره چي د بانکي محدوديتو په سبب د کاروبار حجم کم سوی دئ؛ خو د عوايدو رياست د خپلو ښو خدمتونو په وړاندي کولو او شفافيت راوستلو په پایله کي ښه عوايد راټول کړي دي.

د عوایدو لوی ریاست د ۱۴۰۰ کال د سنبلې له لومړۍ نېټې څخه د ۱۴۰۱ کال سرطان میاشتي تر پای پوري (۳۵.۵) میلیارډه غیر مالیاتي عواید او همدارنګه (۲۸) میلیارډه افغانۍ مالیاتي عواید راټول کړي چي د تیر کال په پرتله زیاتوالی ښیي او ښایي د راوان کال تر پایه نور هم زیات سي.

د دولتي املاکو ریاست

د دولتي املاکو ریاست چي د ټولو دولتي جایدادونو د ساتني، مراقبت او په قرارداد ورکولو مسؤلیت لري، د اسلامي امارت له بیا واکمنېدو سره سم د دغه ریاست په چارو کي ښه والی، چټکتیا او روڼتیا رامنځته سوې چي په پایله کي د دولتي املاکو په عوایدو کي د پام وړ زیاتولي راغلی، چي د تیر نظام په پرتله دوه برابره زیاتوالي ښیي.

• په تېر یوه کال کي دغه ریاست صرف د مرکزي جایدادونو د کرائې او اجارې له درکه (۲۸۲) میلیونه افغانۍ عواید ترلاسه کړي.

• د ټولو ادارو (۱۰۶) جایدادونه او په مجموعي ډول (۱۹۱۵۰) جایدادونه له دغه ریاست سره په اړوندو کتابونو کي ثبت سوي دي.

 دولتي شرکتونو لوی ریاست

د دولتي شرکتونو عمومي ریاست د څارني او د دولتي شرکتونو د څار پلاوی د دارالانشاء دنده پر غاړه لري. د اسلامي امارت له واکمنېدو وروسته دغه ریاست د اصلاحی پروګرامونو، د تشکیلاتي جوړښت معیاري کولو او د مدیریت د اصلاح لپاره د مالي او نظامي تقاضاوو سره سم نه ستړي کېدونکي هلي ځلي کړي، چي له ډلي یې لاندي لاسته راوړنو ته اشاره کوو:

د دې ریاست د هڅو په پایله کي، ۸ شرکتونو لکه: مرکزي سیلو، د کندز سپین زر، د هلمند د بست پنبې او نباتي غوړیو دولتي شرکت، د بلخ د پنبې او نباتي غوړیو دولتي شرکت، د ارزاق دولتي شرکت، افغانستان د نفتو او ګازو شرکت، د مسافر وړونکو ښاري ملي بس شرکت او د افغان کارت دولتي شرکت خپل فعالیتونه بیا پیل کړل. همدارنګه د دولتي شرکتونو عمومي ریاست هوډ لري، چي د بلخ سیلو، د پلخمري سیلو، افغان نساجي، د کندهار نخی نساجي، د کندهار د وړیو نساجي، د بغلان شکر او لاسي صنایعو شرکتونه بیا فعاله کړي.

دغه ریاست له فساد سره د مبارزې په لار کي په لومړۍ مرحله کي د ۱۸ شرکتونو د غیر منقولو جایدادونو(مځکي او ساختمان) غصب او په دوهمه مرحله کي د ۲۰ شرکتونو د غیر منقولو جایدادونو( مځکي او ساختمان) غصب او په انفرادي ډول له ۱۲ شرکتونو څخه هم د وزارت د مالي او اداري عمومي ریاست له طریقه، د دولتي ملکیتونو د بیا راګرځوني کمیسیون ته د ا.ا.ا کابینې د څلورمي ګڼي مصوبې او دوهمي فقرې پر اساس په ټولیزه توګه لېږلي او د غیر منقولو جایدادونو معلومات د اجاره/ کرایې، غصب له تفکیک سره سم بیا راګرځولي او په خپله ولکه کي يې راوستلي. همدارنګه له (۱۴) دولتي شرکتونو څخه (۵۱۵۶) جریبه ځمکه او (۱۵۰) د اوسېدو واحدونه د هلمند ولایت مارجې ولسوالۍ کي د بذري هګیو شرکت په ګټه او ۳۷ د اوسېدو واحدونه د افغان نساجي په ګټه مسترد کړي.

دغه ریاست د دولتي شرکتونو د پانګوني په برخه کي د فرصتونو او اسانتیاوو په چمتو کولو کي د سوداګریزو فعالیتونو د پراختیا او تر پانګوني وړاندي لارو په طرحه باندي د پانګوني فرصتونه ترتیب او وروستي کړي دي، چي ډېر ژر به دغه طرحه عملیاتي سي او پر دولتي شرکتونو باندي به د دولت او خصوصي سکټور ګډي پانګوني ته زمینه برابره سي.

د پالیسې معینیت

د پالیسۍ معینیت د فعالو هڅو په پایله کي د افغانستان اقتصاد تر عنوان لاندي یو مهم نړیوال کنفرانس ترسره سو، چي په نړیواله کچه یې د افغانستان لپاره په اقتصادي برخه کي ښې لاسته راوړني لرلي:

* له نړیوالي ټولني سره اقتصادي تعاملات عادي سول؛
* د افغانستان پر بانکي سکټور لګیدلي بندیزونه محدود سول؛
* په کور دننه کي خصوصي سکټور ته لازمي اسانتیاوي برابري سوې؛
* د بشر پاله مرستو په تړاو د نړۍ والي ټولني ژمني وکړې؛
* د اقتصادي فعالیتونو او خصوصي سکټور خوځښت ته لار هواره سوه؛
* د امریکا خزانه دارۍ وزارت له لوري د (۲۰، ۱۶،۱۷،۱۸،۱۹) شمیرو جوازونو صادر سول؛
* د نړۍ والو بشري مرستو په برخه کي له نړۍ سره د اسلامي امارت تعاملات ښه سول؛
* د ملګرو ملتونو سازمان له لوري د (TEF) په چوکاټ کي د بشري خدمتونو د پانګوني د ساتني په روغتیایي او تعلیمي برخو کي د ۳.۶ میلیارډه ډالرو وړیا مرستي هوکړه وسوه؛
* د امریکا متحده ایالاتونو، اروپایي ټولني او د اسیا پراختیایي بانک له لوري د ملګرو ملتونو د انتقالي پراختیایي سازمان په چوکاټ کي د مالي مرستو ژمنيوسوې؛
* د امریکا متحده ایالاتونو له لوري ۳۰۸ میلیونو ډالرو مرسته، د اروپایي ټولني له لوري ۳۰۲ میلیونو ډالرو مرسته، د اسیا پراختیایي بانک له لوري د ۴۰۵ میلیونو ډالرو د ورکړي ژمني او په ټوله کي له نړۍ سره د ملګرو ملتونو سازمان او نړۍ والي ټولني د استازو له افغانستان سره په بېلا بیلو اقتصادي برخو کي د لنډ مهاله او اوږد مهاله مرستو ژمني.
1. د مالیې وزارت په خپلو چارو کي بشپړ شفافیت او رڼې حکومتولۍ ته په ژمنتیا سره د (اسیکوډا، افمیس او سکټاس پرمختللی نړیوال سیسټمونه) فعالول او د ګمرکونو، خزاینو او عوایدو په برخو کي ترې لازمه ګټه اخیستل؛
2. د خوراکي توکيو د بیو د لوړوالي د مخنیوی په پار او د هیوادوالو د لاسنیوي په موخه د غوړو، اوړو او بوري قیمتونه کمول؛
3. د طبي درملو سوداګري قانوني کول او عواید یي بیت المال ته په دقیقه توګه جمع کول؛
4. د دولتی شرکتونو څخه د 75 سلني خالصي ګټي له مدرکه د مالیې وزارت واحد حساب ته د څه باندی 70 میلیونو افغانیو انتقالول؛
5. د ملي پراختیا شرکت سره د کانونو وزارت د رویالټې له مدرکه د عوایدو تعقیب او د مالیې وزارت ځانګړي بانکي حساب ته د 519 میلیونو افغانیو انتقالول؛
6. د کابل بانک د تصفیې مدیریت سره د جلساتو او رسمي مراسلاتو وروسته د مالیې وزارت ځانګړي بانکي حساب ته د 91 میلیونو افغانیو انتقالول؛
7. په مالیاتي اکاډمۍ کي (۳۰۰) نوو کارکوونکو ته د ظرفیت لوړونې او زده‌کړو پروګرام وړاندي کول؛
8. د ۲۰۰۰ برېښنالیکونو په واسطه د سګتاس د سیسټم د لومړني او دوهمو ګروپونو ستونزې رفع کول؛
9. د مرکز مالیاتي دفترونو او د ولایاتو مستوفیتونو ته د ۴۰۰۰ جلدو اظهارلیکونو، فورمو، رهنمودونو او قوانینو چاپ او د هغې توزیع کول؛
10. د افغانستان بانک او افمس سیسټم د پراختیایي بودیجې د (140) حسابونو تطبیقات؛
11. د مستوفیتونو د پراختیایي بودیجې د ۳۳ بانکي حسابونو تطبیقات؛
12. د دولتي ارګانونو د لګښتونو تطبیقات، چي له پراختیایي بودیجې لګښت کيږي؛
13. د مستوفیتونو د پراختیایي بودیجې د ټي ۸ ګزارشونو ترلاسه کول او د لګښتونو تطبیقات؛
14. د (نړیوال بانک او آسیا پراختیایي بانک) له ډونرانو سره تطبیقات؛
15. د پراختیایي بودیجې د طی مراحلو په برخه کي له ځانګړو تادیاتو (SDU) سره همکاري؛
16. د غیر اختیاري پراختیایي بودیجې د ورکړي په برخه کي د ځانګړو تادیاتو له واحدونو سره همغږي؛
17. د ۱۳۹۹ مالي کال د باقیاتو تصفیه کول؛
18. عادي بودیجه: د (2،255،097،966) افغانیو تصفیه کول؛
19. پراختیایي بودیجه: د (1,355,080,728) افغانیو تصفیه کول؛
20. په ۶ پاڼو کي د بشردوستانه مرستو پالیسۍ ترتیبېدل او د ملګرو ملتونو کنفرانس ته یې وړاندي کول؛
21. د افغانستان د دولتي ارګانونو او له افغانستان سره د مرسته کوونکو نړیوالو بنسټونو ترمنځ د میکانیزم په توګه د بشردوستانه مرستو د همغږۍ کمېټې د طرحي جوړول او همدا شان په دې برخه کي د ۱۴۴۳ کال د افغانستان اسلامي امارت کابینې د ۶ او ۱۰ مي پرېکړي تحقق کول؛
22. له UNDP سره مذاکرات او افغانستان ته د نغدي وجوي انتقالولو طرحي وړاندي کول؛
23. د افغانستان حکومت، نړیوالي ټولني او نړیوالو سازمانونو ترمنځ د بشردوستانه مرستو د همغږي کولو ناستي کول؛
24. د بهرنیو چارو وزارت ته د نړیوال بانک او آسیا پراختیایي بانک د فعالو او نا بشپړو پروژو د لیست استول؛
25. د نفتي توکو د طرحي ترتیبول او د نفتو د بیو لوړېدو د مخنیوي په موخه د حل لارو موندل؛
26. د کورنۍ پلټنې لوی ریاست د اسلامي امارت له فتحې وروسته د مالیې وزارت اړونده (مستوفیتونه، ګمرکونه، عواید، خزاین او نوري) ۹۳ ادارې بررسي کول؛
27. د چین د خصوصي سکټور له استازو سره لیدل او په افغانستان کي د سوداګرۍ، صنعت او نورو اړینو برخو کي د پانګونې په پار او هر اړخیزو همکاریو ترسره کولو ژمني کول؛
28. د اکسوس چنایي کمپنۍ سره د نفت او ګازو دولتي شرکت د شراکت قرارداد لاسلیک کول؛
29. له ایران هيواد سره د ۳۵۰ زره ټنو نفتي موادو د پېرلو هوکړه لاسلیک کول؛
30. د ۱۴۰۱ مالي کال د قطعې ابتدایي مقایستې ته چمتووالی؛
31. مالي او حسابي ریاست د سندونو د موندني سیسټم (DTS) فعالول؛
32. د خزانه دار د نقدي وجوې مدیریت ډیجیټلي او سیسټماټیک کېدل؛
33. د ۱۴۰۱ هـ.ل کال د تشکیلاتي جوړښت طرحي ترتیب او په مسلکي توګه دفاع کول؛
34. د ۱۵۰ تنه متخصصو کارکوونکو معاشونه د نوي طرحي سره معیاري کول؛
35. د ۲۰ تنو مسلکي کسانو ګمارل او د ۲۰۰ تنو بالمقطع کارکوونکو معاشات د نوي نورم سره برابرول؛
36. د ۱۴۰۰ مالي کال په وروستیو اووه میاشتو کي د مالیاتي شخړو د حل بورډ د ۲۰ مهمو قضیو په هکله پرېکړي صادري کړي او ۶ قضیې ئې تر غور لاندي دي، چي له درکه یې، (۵۲۵،۶۶۹،۸۱۸) د پنځه سوه شپږ ویشت میلیونه شپږ لکه نهه شپیته زره افغانۍ عواید د دولت ملي خزانې ته به تحویل سي؛
37. په تدبیر، سپېڅلتیا او کاري غوره توب اداراي فساد له منځه وړل؛
38. په مالياتي سيسټمونو کي د برېښنايي اسانتياوو په رامنځته کولو سره د فساد مخه نیول؛
39. ماليه ورکوونکي د اضافي لگښتونو له ورکړي ژغورل؛
40. له هټیوالو او اصنافو سره د اسانتیاوو په برابرولو او د خپلي ژمني پر اساس د دوی پر راکړه ورکړه مالیه له ۱.۵٪ څخه ۰.۵ ٪ ته راښکته کول؛
41. د مالیې وزارت د لانجمنو او غصب سوو جایدادونو لاسته راوړل او په شفافه توګه په اجاره او کرایه ورکول؛
42. د تېر په پرتله د عوایدو په کچه کي زیاتوالی او په درو میاشتو کي له سل میلیونه څخه د ډېرو عوایدو راټولول او د ورکړل سوي هدف څخه د عوایدو ټولیز لوړوالی څرګندېدل؛
43. د هيواد په عایداتي سرچینو کي د فساد کچه صفر کول او عواید په شفاف ډول د هيواد ملي بودیجې ته راتلل؛
44. په ګمرکونو، مستوفیتونو او د عوایدو په راټولوونکو ادارو کي لازم اصلاحات رامنځته کول او د فساد مخه نیول؛
45. د هيواد په سطحه عامه لګښتونه کنټرولول؛
46. له تېرو ۲۰ کلونو وروسته د لومړي ځل لپاره د هيواد له داخلي عوایدو یوه بشپړه او خپلواکه بودیجه جوړه ول؛
47. د یوه ستر کنفرانس جوړ ول، چي د نړیوالو شریکانو او مګرو ملتونو سره د ښو اړیکو ښکارندويي ئې کول؛
48. د بندیزونو د اسانولو او په افغانستان کي نړیوالو سازمانونو او مؤسسو د پراختیایي فعالیتونو د بیا پیلولو لپاره د امریکا متحده ایالاتو د خزانه دارۍ وزارت د مجوزونو د خپریدو لپاره په اقتصادي مذاکراتو کي رغنده رول لوبول؛
49. د افغانستان پر بانکي سیسټمونو باندي د امریکا متحده ایالاتو د خزانه دارۍ وزارت د محدودیتونو له منځه وړل؛
50. افغانستان ته د بشردوستانه مرستو په را لیږو کي رغنده رول لوبول؛
51. په سیمه ییز اقتصادي ډیپلوماسۍ او د سیمي له هيوادونو سره د ګمرکي اسانتیاوو په رامنځته کولو کي فعاله رول لرل؛
52. د افغانستان اسلامي امارت د مشرتابه د هدایت پر اساس مالیې وزارت رهبرۍ د متشبثینو، ګسبګرو، صنعتکارانو او پانګوالو سره مشورتي غونډي کول او د هغوی د مشکلاتو له اورېدو وروسته مالیاتي معافیتونه ورکول؛
53. د افغانستان بانک سره په همکارۍ د خوراکي توکو د بیو د کنټرول لپاره بهرنیو هيوادونو ته د TT خدمتونو ته اجازه ورکول؛
54. د خپل اقتصادي لرلید په پلي کولو او کورنیو عوایدو په راټولولو سره هېواد ته مالي او اقتصادي خپلواکي ور په برخه کول؛
55. د افغانستان د عامه لګښتونو سیسټم اصلاح کول؛ ترڅو هېوادوالو ته د هري افغانۍ په لګښت ګټه ورسېږي؛
56. د خپلو ټولو اړوندو برخو (ګمرکونو، عوایدو، بودیجې، خزاینو او دولتي شرکتونو) چاري په نورمال ډول د هيوادوالو په چوپړ کي رواني ساتل؛
57. د مصنوعي اقتصادي وضیعت څخه د را وتلو په پار پر یوه تلپاته اقتصادي تګلاره کار کول، چي پر ځان ځانبسیا او متکي افغانستان ولرو؛
58. سوداګرو ته د اسانتیاوو چمتو کولو، فساد سره مبارزې او د شفافیت په موخه د هېواد په ټولو ګمرکونو کي د کمیشنکارۍ پروسه ختمول او سوداګریزو شرکتونو ته د اسیکوډا په سیسټم کي یوزر جوړ ول، چي له دې سره سوداګر کولای سي، چي خپل اړوند سوداګریز توکي له خپل کاري ځای څخه طی مراحل کړي؛
59. د تیر نظام د مامورینو ټول معاشونه له ځنډ پرته اجراء کول؛
60. مالیه وروکونکو ته د اسانتیاوو برابرولو، فساد سره د مبارزې او شفافیت پلي کولو په موخه بریښنایي سیسټمونه نصبول، چي په انلاین ډول خپل اظهارلیکونه، ټی آی ان او نورې اړوندې فورمې ډکي او د لا اجراآتو په موخه یې اړوندو برخو ته په انلاین ډول ولیږي.
61. په سیمه ییز اقتصادي ډیپلوماسۍ او د ګاونډي هيوادونو( ایران، ازبکستان، ترکمنستان او پاکستان) سره د ګمرکي اسانتیاوو رامنځته کول؛
62. د کوچنيو تشبثاتو د هڅولو په موخه د ۱۳۹۰ل کال څخه د تېرو کلونو مالياتي باقيات او جريمې (۱۰۰٪) معاف، له (۱۳۹۱ل.) څخه تر (۱۳۹۵ل.) پوري مالياتي باقيات (۵۰٪) او مالياتي جريمې (۱۰۰٪) معاف او له (۱۳۹۶ل.) څخه تر (۱۴۰۰ل.) پوري مالياتي جريمې (۱۰۰٪) معافول؛
63. د افغانستان پر بانکي سیسټمونو باندي د امریکا متحده ایالاتو د خزانې وزارت د محدودیتونو په له منځه وړلو او افغانستان ته د بشردوستانه مرستو تقریبأ (۵۰۰) میلیونه ډالرو په نقدي ډول را لیږلو کي رغنده رول لوبول؛
64. د ۱۴۰۰ کال لپاره په بریالیتوب سره د۸۲۰۰۰۰ دولتي کارکوونکو د معاشونو او امتیازونو ورکول؛
65. د ۱۴۰۰ کال وروستیو درېیو میاشتو بودیجې جوړول او ټولو دولتي ادارو ته د تخصیص ورکول؛
66. په غوره توګه د بودیجې پلي کول؛
67. مالي امکاناتو ته په کتو د ۱۴۰۱ هـ.ل کال ملي بودیجې سند جوړول او د بېځایه لګښتونو مخنیوی کول.
68. د مسلکي، پر خپل وخت او چټکو خدمتونو د وړاندي کولو له لارې د ماليه ورکوونکي د خوښۍ او رضايت جلبول؛
69. د ماليه ورکوونکو او مالياتي ادارې تر مينځ واټن کمولو په موخه د برېښنايي اظهارليکونو وړاندي کوونکي سيسټم (e-Filing) پرانستل، چي ماليه ورکوونکی آنلاين مالياتي سيسټم ته بشپړ لاسرسی ولري؛
70. په مالياتي سيسټمونو کي د برېښنايي اسانتياوو په رامنځته کېدلو سره د فساد مخه نيول؛
71. ماليه ورکوونکي د اضافي لگښتونو له ورکړي ژغورل؛
72. په سم او راڼه ډول د حقيقي عوايدو راټولول؛
73. ماليايې د ورکړي فرهنگ پياوړی کول؛
74. د عوايدو راټولوونکي قوانين او طرزالعملونه ساده کول؛
75. د خصوصي سکټور ملاتړ کول او د پانگوني د راجلبولو له پاره فرصتونه ورته چمتو کول؛
76. د مالیې وزارت په ټولو اړوندو ادارو کي شاوخوا ۱۵۰۰ کسان په دندو ګمارل؛
77. د مالیې وزارت اړوند د دولتي شرکتونو لوی ریاست تر اثر لاندي په (۴۴) دولتي شرکتونو کي نږدې ۵۵ زره هیوادوال په مستقیم ډول په کار بوختول؛
78. د اسلامي امارت له واکمنېدو وروسته د دولتي شرکتونو څخه ( ۴.۳ ) میلیارده افغانۍ عواید ترلاسه کول؛
79. د هیواد په ګمرکونو کي د (POS) ماشینونه په فعاله کولو سره سوداګرو ته زمینه برابره ول، چي په انلاین ډول د خپلو سوداګریزو توکو محصول تحویل کړي؛
80. د دولتي شرکتون ریاست له خوا په مرکز او ولایتونو کي د جایدادو څخه وخت پر وخت څارنه او ساتنه کول، ترڅو د غصب او د جایدادونو د حیف و میل کیدو مخنیوی وسي؛
81. د عشر او ذکات د طرحې مسوده چمتو او ترتیبول؛
82. د مرستو د انسجام او نظارت طرحه او مسوده برابرول؛
83. د نړیوالو بشري مرستو د همغږې کنفرانس ترسره کول؛
84. د پکتیکا ولایت په ګمرک کي د بیه ایښودني مادیول پلي کول؛
85. په پکتیکا کي د ټي ایس سي کوډ د جوړولو درخواستي ماډیول پلي کول؛
86. د هیواد په درو ګمرکونو کي د کمپیوټري تلو بیا فعالول؛
87. په اسیکوډا سیسټم کي د سوادګرۍ جوازونو ثبتول.
88. د مرکز او ولایتو په کچه ۱۳۰ تنو کارکوونکو ته د مسلکي زده کړو پروګرام ترسره کول، ۱۲۲ تنو ته یې مدیریتي زده کړي ورکول او ۲۵ تنه یې د ماسټرۍ زده کړو لپاره مرکزي آسیا هیوادونو ته ور پېژندل؛
89. په خوست او د ابونصر فراهي په ګمرکونو کي د صادراتي توکو د وزن معلومولو لپاره تلي فعاله کول؛
90. له ایران هيواد سره په ګمرکي برخو کي مهم تړونونه کول؛
91. مالیاتي محاسبینو ته د فعالیت جوازونه ورکول؛
92. د اریانا افغان هوایي شرکت د ایربس طیارې (A310-300) د سي چیک (C20-Check) پروسه په بریا سره پای ته رسول؛
93. په ګمرکونو کي په کلکه د قاچاق مخنیوی کول؛
94. په بلخ ولایت کي د قوش تيپې ستر کانال د پروژې کار پيلول؛
95. له ازبکستان هيواد سره د سوداګریزو اړیکو نوی فصل پرانستل؛
96. د نفتي توکو د طرحي ترتیبول او د نفتو دبیو لوړېدو د مخنیوي په موخه د حل لارو موندل؛
97. د هیواد په درو ګمرکونو کي تورخم، اقینه او حیرتان کي د کمپیوټري ترازوګانو بیا فعالول؛
98. نړیوال ترانزیت بیا ځلې پیل کول؛
99. د مالیاتي اونۍ په کابل او ۳۳ ولایتونو کي لمانځل؛
100. په شفاف ډول د مطلوبو عوایدو راټولیدل، د اقداماتو په واسطه د ټولني تحفظ، د پولو ښه او اغیزمن مدیریت، د سوداګرۍ او صنعت د ودي په برخه کي مرسته، د طرزالعملونو او ګمرکي پروسو ساده او همغږي کول، د ګمرکي کنټرول په لاره اچول او د ګمرکي کارکوونکو د وړتیا لوړول.